BEGRUNDELSE

1.BAGGRUND FOR FORSLAGET

•Forslagets begrundelse og formål

Ruslands angrebskrig mod Ukraine har betydet, at godstransport fra Ukraine er blevet meget vanskelig. Vigtige ruter for godstransport via Sortehavet er spærret eller er blevet ødelagt af russiske militære styrker, og det ukrainske luftrum er lukket for civil transport. På jernbanenettet prioriteres befordring af passagerer og flygtninge, og nettet er fortsat meget sårbart over for russiske bombardementer.

Vejgodstransporten mellem Den Europæiske Union og Ukraine er p.t. styret af to primære sæt af mekanismer, nemlig bilaterale transportaftaler mellem medlemsstaterne og Ukraine og tilladelser udstedt inden for rammerne af Det Internationale Transportforums (CEMT) multilaterale kvotesystem. Begge mekanismer fastsætter kvoteordninger for transportvirksomheder fra begge sider vedrørende transit og bilateral handel.

Vejtransport ses som et af de vigtigste alternativer, der kan gøre det muligt for Ukraine at eksportere sin produkter, herunder korn. Dette vil støtte Ukraines økonomi, men vil også være af afgørende betydning for andre økonomier, eftersom behovet for eksport af ukrainske produkter såsom korn, brændstoffer og fødevarer m.m. stadigt vokser i lyset af de stigende bekymringer for verdens fødevaresikring. Samtidig er det meget sandsynligt, at den øgede brug af vejtransport sammenlignet med en normal situation vil overstige de kvoter, som er fastsat i bilaterale aftaler mellem medlemsstaterne og Ukraine og af Det Internationale Transportforum.

Aftalen mellem Den Europæiske Union og Ukraine om vejgodstransport vil derfor erstatte gældende bilaterale transportaftaler mellem medlemsstaterne og Ukraine og fremme operatørernes brug af alternativ transport ad vej, eftersom bilateral transport og transit vil blive liberaliseret mellem de to parter.

Dertil kommer, at mange ukrainske førere efter begyndelsen på Ruslands angrebskrig mod Ukraine ikke længere er i stand til at følge de administrative procedurer for førerdokumenter såsom ansøgning om internationalt kørekort eller udstedelse af nye dokumenter i tilfælde af stjålne eller mistede dokumenter. Aftalen vil gøre det muligt for de to parter at håndtere disse problemstillinger under ekstraordinære omstændigheder. Det er derfor vigtigt at fastsætte foranstaltninger, som undtager førere fra kravet om fremlæggelse af et internationalt kørekort, anerkender de afgørelser, som Ukraine har truffet om forlængelse af den administrative gyldighed af førerdokumenter og fremme informationsudvekslingen mellem de to parters kompetente myndigheder med det formål at bekæmpe svig med og forfalskning af førerdokumenter.

Det er derfor hensigtsmæssigt at undertegne en aftale, som liberaliserer vejgodstransporten mellem Den Europæiske Union og Ukraine for så vidt angår bilateral transport og transit, og som indeholder specifikke bestemmelser om kørekort. Denne aftale bør være tidsbegrænset men med mulighed for fornyelse.

•Sammenhæng med de gældende regler på samme område

Aftalen var allerede planlagt i handlingsplanen for solidaritetsbaner mellem EU og Ukraine, der skal lette Ukraines landbrugseksport og bilaterale handel med EU. I handlingsplanen udtrykkes Den Europæiske Unions tilsagn om at støtte Ukraines økonomi og økonomiske genopretning samt bidrage til at stabilisere verdens fødevaremarkeder og forbedre den globale fødevaresikring.

•Sammenhæng med Unionens politik på andre områder

Aftalen er i overensstemmelse med EU's gældende politik for eksterne forbindelser med Ukraine. Ukraines regering har anmodet om en sådan aftale som en hasteforanstaltning. Indgåelsen af en aftale om vejgodstransport med Ukraine vil også være i overensstemmelse med den associeringsaftale mellem Unionen og Ukraine, som blev undertegnet den 27. juni 2014, da der i associeringsaftalens artikel 136 fastsættes mulige fremtidige transportaftaler med henblik på at sikre en koordineret udvikling og en gradvis liberalisering af transporten mellem parterne.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Artikel 91 sammenholdt med artikel 218, stk. 5, i traktaten om Den Europæiske Unions funktionsmåde (TEUF).

•Nærhedsprincippet (for områder, der ikke er omfattet af enekompetence)